作者:陳人傑
標題:沁園春
內容:五彩雲中，群玉峰頭，是吾故鄉。為瑤池侍宴，偶違酒令，玉皇降敕，謫作詩狂。檜柏風姿，山林氣象，未到中年先老蒼。西湖路，盡留連光景，傲睨冰霜。東窗。翦燭焚香。剩滿引梅花進壽觴。夢群仙相慶，烹炮麟鳳，十洲同往，驂翳鸞凰。約向人間，盡償吟債，依舊乘風來帝旁。如今未，且百年管領，橘綠橙黃。